Jidher ċar li l-Ħallieq iddeċieda jibdel sew fil-preferenza tal-Fakultà Universitarja. Meta wieħed imur lura fl-istorja tal-Knisja jsib li l-aċċenn ta' diversi Papiet ma kienx fil-Fakultà tax-Xjenza. Drajna, wara Pawlu VI, Ġwanni Pawlu I, Ġwanni Pawlu II u Benedittu XVI, b'persuni li kellhom u għandhom doni mrawmin f'linji differenti. Mentri issa għandna l-266 rappreżentant ta' San Pietru li l-Kimika hija l-linja inizjali tiegħu. Moħħu magħġun mhux biss differenti għax ġej mill-Amerika Latina, imma f'dan ukoll. Jagħraf l-elementi tal-ħajja u kif dawn jitħalltu għat-tajjeb jew le. Dan jidher Dan jidher sew, nazzarda ngħid, f'żewġ direzzjonijiet. L-ewwel: fil-mod ta' kif jaħseb, jikteb u għalhekk jesprimi ruħu. It-tieni: fil-prijoritajiet li jrid jaffronta fiż-żmien tiegħu. Diġà kellna l-enċiklika 'Laudato Sì', li affermat b'mod ċar u inekwivoku dak li għandha tkun l-aġenda mondjali. Erba' snin skorruti llum, kien diġà qiegħed jitkellem u jgħallem fuq il-bżonn li nipproteġu lil din il-pjaneta. Fuq ir-responsabbiltajiet li aħna l-Insara għandna. Fuq id-direzzjoni li għandna nieħdu. B'talba mill-isbaħ u minsija li tgħid, fost l-oħrajn: "Alla ta' mħabba, urina x'inhu postna f'din id-dinja bħala għodda ta' imħabbtek għall-ħlejjaq kollha ta' din l-art, għax lanqas wieħed minnhom biss mhu minsi minnek." Issa qiegħed iħabbat biex ieħor, direttament liż-żgħażagħ. Anzi, aħjar, lill-ispirtu żagħżugħ f'kull Nisrani, hija x'inhija l-età tiegħu. Kull Nisrani huwa żgħir fl-età, fil-ħsieb u fil-kuraġġ. Hija issa eżortazzjoni appostolika, mhux enċiklika, imma għandha saħħa kbira. Taffronta pożizzjonijiet li sa issa għadna ma rajniex, la mis-soċjetà u lanqas mill-Knisja Kattolika. Huwa, fil-fatt, manwal sabiex permezz tiegħu, fl-avversità wieħed jibqa' sod, u ma jiqafx iħares 'il quddiem. Mhux biss, imma jmiss mar-realtà ta' dawk id-diversi ġuvintur li llum huma magħluqa fil-kmamar tagħhom jikkomunikaw mal-oħrajn, ħbieb veru u apparenti, permezz tat-teknoloġija moderna. Biċċa xogħol tajba Saret biċċa xogħol tajba ħafna mill-Franġiskani Konventwali (Reliġjon u Ħajja) li din l-eżortazzjoni nqalbet għall-Malti. U ppermettuli nfaħħar lid-diversi li, xahar wara xahar, qed jidħlu għal proġetti simili. Bħal dak imsejjaħ "Knisja 2000" mill-Patrijiet Dumnikani, li dan l-aħħar ġew f'idejja "L-Etika u l-Politika", "Wirt Pawlu VI", u issa "Ħsibijiet fuq id-Divina Commedia". Ċertament hawn min qiegħed japprezza u jqassam tajjeb kitba li tissoda 'l-bniedem u lis-soċjetà tagħna. Għaliex? Il-Papa Franġisku laqat tajjeb f'din il-kitba. Huwa importanti li kull bniedem jinduna li huwa jista' jibqa' rilevanti fis-soċjetà, jekk jibqa' żagħżugħ fil-fidi. Mhux biss, imma hemm ir-riżorsi umani li m'għandhomx jintilfu. Hemm ħin għad-dispożizzjoni, li mhux jidħol fil-ħajja. Bergoglio jagħraf li s-soċjetà tagħna qegħda toħnoq indirettament lil diversi bnedmin li għadhom żgħar fl-età, li tkun ħasra jekk issa ma nċaqilquhomx. Huwa jibda hekk: "Kristu jgħix. Hu tama tagħna u l-isbaħ żogħżija ta' din id-dinja. Dak kollu li jmiss isir żagħżugħ, ifur bil-ħajja. Għalhekk, l-ewwel kelmiet li nixtieq illessen kull żagħżugħ Nisrani huma: Hu jgħix u jridek Ħaj!" Saċerdoti Il-kitba tħajrek taqra iktar ma timxi fiha. Però, mhux f'ġirja waħda, imma biċċa biċċa, kontinwament fis-sħiħ. B'osservazzjonijiet verament qawwija. Bħal meta, fil-paragrafu 100 jitkellem fuq il-ferħ li s-saċerdozju jġib. U fuq in-naħa l-oħra, l-għarfien li meta dan ma jkunx hemm, allura hemm sinjali li rridu noqogħdu attenti biex ngħinu. Huwa jgħid hekk: "Hu x'inhu, jekk taraw saċerdot li jinsab f'riskju, għax tilef fil-ferħ tal-ministeru tiegħu, għax qed ifittex kumpens affettiv jew jaqbad triq ħażina, kunu kuraġġużi biżżejjed li tfakkruh fl-impenn tiegħu lejn Alla u lejn il-poplu tiegħu, ħabbrulu intom stess l-Evanġelju u ħeġġuh iżomm sod fit-triq it-Tajba." Dikjarazzjoni ċara u f'ħafna, għalija, rivoluzzjonarja. Qed tħeġġeġ, tawtorizza u tagħti s-setgħa lill-poplu żagħżugħ fil-Knisja li jitkellem u jieħu f'idejh proċess importanti. Demokrazija ħajja. Fil-paragrafi 104-106 imiss ma' dan iż-żagħżugħ li ma kontx smajt bih, imma li Franġisku ġiebu quddiemna. Għandu osservazzjoni mill-isbaħ, li tgħid hekk: "Kien jgħid Carlo, jiġri li "kulħadd jitwieled oriġinali imma ħafna jmutu fotokopji". Tħallix li jiġrilek hekk." Dawn jingħaqdu wkoll ma, iktar 'il quddiem, mal-paragrafi 140 sa 143. Il-messaġġ qawwi u determinanti jorbot mas-sejħa lil dawk li għadhom mimlija saħħa u enerġija biex ma jinħakmux mit-teknoloġija. Li jifhmu li hemm mekkaniżmi ta' komunikazzjoni li saru issa forza ta' oppressjoni silenzjuża. Waħda ta' dipendenza. Bl-appell: tingħalaqx fik innifsek, fl-iżolament u pjaċir vojt. Imma, anzi kun bħal Carlo, li "hu għaraf juża t-teknoloġija l-ġdida tal-komunikazzjoni biex jgħaddi l-Evanġelju, biex jikkomunika valuri u ġmiel." Grazzi Franġisku Hemm iktar f'dan. Ċertament, dan l-appell fl-użu tat-teknoloġija huwa dirett ukoll lil diversi saċerdoti u reliġjużi sabiex jifhmu dan il-mezz ta' komunikazzjoni. Appell biex jutilizzawh b'għaqal huma wkoll. Nuqqas li jrid jiġi ndirizzat malajr. Il-Papa Franġisku għażel tajjeb, ta' bniedem ġej mill-Fakultà tax-Xjenza. Għażel li jmur direttament għal suġġetti li huma verament essenzjali fis-soċjetà u għall-futur tagħha. F'dan, però, inkun qed nonqos jekk ma nagħtix ħajr lill-kontributur ta' din il-gazzetta, Francesco Pio Attard, li daħal għal din il-biċċa xogħol. Vuċi żagħżugħa tifhem iktar kif dan il-messaġġ jista' jasal direttament, mhux biss lil dawk li bdew id-dinja, imma anki lil dawk li għaddejjin fiha. Inħajjarkom tixtruha u taqrawha. Hemm ferm iktar għad-dispożizzjoni tagħna. Mezz biex ikollna soċjetà aħjar.
Grazzi Franġisku.